**Scenarij iz prve pomoći za natjecanje mladih Hrvatskog Crvenog križa**

Kategorija: **podmladak**

Razina natjecanja: **državno**

**Radna pozicija br. 1 – Ne tako lijep dan u susjedstvu!**

**Opis situacije:**

Sunčani dan u centru Zagreba privlači brojne građanke i građane na razne aktivnosti na otvorenom, pa je tako djevojka Mirela odučila isprobati novi električni romobil, a stariji bračni par Mira i Lojzek, odlučili su prošetati parkom. Zanemarivši maminu uputu da stavi štitnike i kacigu, četrnaestogodišnja Mirela stavila je slušalice na uši i pokrenula novi album svoje omiljene pjevačice. Zbog nepažnje i neprilagođene brzine zahvati hodalicu umirovljenice Mire, nakon čega obje padnu i ozlijede se. Mirin suprug koji teže hoda i koristi štap, isprva pokušava pomoći supruzi no iznenada se počinje loše osjećati i počinje se udaljavati od mjesta nesreće…

**1. OZLIJEĐENI: POREZOTINA NA DESNOJ SLJEPOOČNICI KOJA JAKO KRVARI, PRIJELOM DESNE STRANE REBARA, UGANUĆE DESNOG RUČNOG ZGLOBA, OGREBOTINE NA LICU, KOLJENIMA I DLANOVIMA KOJE NE KRVARE JAKO.**

**2. OZLIJEĐENI: OTVORENI PRIJELOM LIJEVE PODLAKTICE, NAPADAJ ASTME, OGREBOTINE NA ČELU KOJE NE KRVARE JAKO**

**3. OZLIJEĐENI: MOŽDANI UDAR (F.A.S.T. POZITIVAN)**

**Potreban broj glumaca: 3**

**POTREBNI REKVIZITI: 3 podmetača, električni romobil, slušalice, sportska odjeća za djevojku, odjeća za umirovljenike (muška i ženska), ženska torbica, inhalator za astmu, dioptrijske naočale x 2, hodalica za starije osobe, štap ili štaka**

**Šator, oznaka radilišta, stol, 2 klupe, boce s vodom, rezervni sanitetski materijal, paravan za rpo, rpo oprema, papirnati ručnici i vlažne maramice, koš za smeće, vreće za smeće.**

**1. OZLIJEĐENI: POREZOTINA NA DESNOJ SLJEPOOČNICI KOJA JAKO KRVARI, PRIJELOM DESNE STRANE REBARA, UGANUĆE DESNOG RUČNOG ZGLOBA, OGREBOTINE NA LICU, KOLJENIMA I DLANOVIMA KOJE NE KRVARE JAKO.**

Ekipa prve pomoći nalazi djevojku Mirelu (14) kako sjedi na podu, pored romobila. Na ušima su joj slušalice zbog čega se isprva prepadne kada joj članovi ekipe prve pomoći priđu, također, slabije ih čuje jer joj glazba i dalje svira u slušalicama. Jako je uplašena, plače i žali se na bolove. U području desne sljepoočnice nalazi se duboka porezotina nepravilnih rubova koja jako krvari. Na desnoj strani lica te na oba koljena i dlana nalaze se ogrebotine koje ne krvare jako.

Ozlijeđena otežano diše, uz naglašenu bolnost prilikom udisaja zbog čega diše plitko i polako, u području donjeg dijela rebara vidljivo je crvenilo i deformitet. Na desnom ručnom zglobu vidljiva je blaga oteklina i crvenilo. Ozlijeđena može pomicati šaku, ali je pomicanje boli. Ne boluje od kroničnih bolesti, ne pije lijekove, alergije negira. Ozlijeđena je zadnji puta jela i pila prije pola sata.

**2. OZLIJEĐENI: OTVORENI PRIJELOM LIJEVE PODLAKTICE, NAPADAJ ASTME, OGREBOTINE NA ČELU KOJE NE KRVARE JAKO**

Umirovljenica Mira (75) zbog stare ozljede kuka koristi hodalicu kako bi se lakše i sigurnije kretala. Stradala je uslijed naleta vozačice romobila. Ozlijeđena se nalazi u ležećem položaju na trbuhu, zapomaže i unatoč pokušajima, ne može ustati. Cijelo vrijeme doziva svog supruga Lojzeka koji joj je pravio društvo u šetnji. Na lijevoj podlaktici vidljiv je otvoreni prijelom, a kost strši iznad rane. Na čelu ozlijeđene nalaze se ogrebotine koje ne krvare jako. Unesrećena boluje od astme te uslijed stresnog događaja dobije napadaj.

Za vrijeme zbrinjavanja otvorenog prijeloma počinje disati otežano sa šumnim izdisajima koji su nalik zviždanju. Počinje otežano i isprekidano govoriti u smislu kratkih rečenica i šaptaja, te hvata zrak. Usta, uši i prsti su joj sivoplavi za vrijeme napadaja (napomena suca). Simptomi i znakovi su prisutni sve dok joj se ne pomogne dodavanjem inhalatora koji se nalazi u torbici.

Na licu nosi naočale. Ozlijeđena boluje od raznih kroničnih bolesti koje nabraja: visoki krvni tlak, osteoporoza, također napominje da ima „umjetni kuk“ od pretprošle godine i da slabije čuje. Od lijekova nabraja dvije vrste za tlak - „jedne plave, jedne zelene“. Zadnji puta je jela i pila prije 2 sata

**3. OZLIJEĐENI: MOŽDANI UDAR (F.A.S.T. POZITIVAN)**

Lojzek (80) je šetao sa svojom ženom Mirom u trenutku kad je na njih naletjela vozačica romobila. Zbog stare ozljede koljena koristi štap za hodanje, a zbog slabijeg vida koristi dioptrijske naočale. Vidjevši da je njegova žena ozlijeđena Lojzek se jako uznemiri i pokušava pomoći supruzi, u isto vrijeme kori mladu romobilisticu zbog nesmotrenog ponašanja, a ekipi prve pomoći govori da se osjeća dobro i samo neka pomognu Mirici.

Lojzek se počinje osjećati loše i u jednom se trenutku počinje udaljavati od ostalih ozlijeđenih. Počinje osjećati trnce i javlja se oduzetost desne strane tijela, nakon čega se spusti na tlo i počinje nerazgovijetno govoriti. Žali se na osjećaj žarenja i intenzivnu bol u lijevoj nadlaktici koja se širi duž ruke i prema ramenu. Surađuje s ekipom prve pomoći, iako je komunikacija otežana zbog moždanog udara. Negira bolove u leđima, kao i bilo koji drugi znak ili simptom koji bi upućivao na ozljedu kralježnice.

Boluje od povišenog krvnog tlaka, povišenih masnoća za koje uzima „neke lijekove“, a pokušava se sjetiti lijeka za „vodu u plućima“ zbog koje je ležao u bolnici prije 3 tjedna, a alergije negira. Zadnji puta je jeo i pio sinoć oko 20 sati. (Podatke je moguće saznati i od druge ozlijeđene).